आज कांग्रेस छोड़ आप में शामिल होंगे खैहरा
भास्कर न्यूज | चंडीगढ़/कपूरथला
कांग्रेसके भुलत्थ से पूर्व विधायक सुखपाल सिंह खैहरा शुक्रवार को आम आदमी पार्टी में शामिल होने जा रहे हैं। खैहरा ने कहा, वह पार्टी की नीतियों से तंग आकर पार्टी छोड़ रहे हैं। वह कई मुद्दों पर संघर्ष कर रहे हैं लेकिन पार्टी साथ नहीं दे रही। उधर, आप के मीडिया प्रभारी हिम्मत सिंह शेरगिल ने भी इसकी पुष्टि की है। आप ने शुक्रवार को प्रेस कांफ्रेंस रखी है, जिसमें पार्टी के पंजाब मामलों के प्रभारी संजय सिंह, संगठन प्रभारी दुर्गेश पाठक, सांसद भगवंत मान और प्रो. साधू सिंह, सुच्चा सिंह छोटेपुर और खुद हिम्मत सिंह शेरगिल शामिल होंगे। खैहरा लंबे समय से आप में जाने का रास्ता तलाश रहे हैं। उनकी अरविंद केजरीवाल से भी मुलाकात भी हो चुकी है लेकिन माना जा रहा था कि आप के कनवीनर सुच्चा सिंह छोटेपुर उनको पार्टी में लाने के हक में नहीं हैं।
बड़ेनेताओं के खिलाफ खुलकर बोलते रहे हैं: 2007से 12 के दौरान विधानसभा में उन्होंने कई मुद्दों को जोरदार ढंग से उठाया। सीएम बादल, सुखबीर बादल, पूर्व डीजीपी सुमेध सिंह सैणी के खिलाफ उन्होंने खुलकर पंगे लिए हैं। हाल ही में उन्होंने बिजली पर अपने सभी सात ट्यूबवेलों की सब्सिडी लौटाने का प्रस्ताव सीएम बादल के सामने रखकर उन्हें अड़चन में डाल दिया।
सुखपाल खैहरा ऐसे मौके पर पार्टी का साथ छोड़ रहे हैं जब सभी गुटों ने कैप्टन अमरिंदर को लाने की हाईकमान से गुजारिश की थी। खैहरा पार्टी के तेज तर्रार नेता रहे हैं और अक्सर घोटालों को निकालकर वह सुर्खियों में बने रहे हैं। घोटाले उजागर करते समय वे कई बार पार्टी के नेताओं को भी लपेट जाते थे। दो साल पहले भूमि अधिग्रहण के मामले में उन्होंने जब सीपीएस एनके शर्मा को घसीटा तो शर्मा ने पलटवार करते हुए उस समय के कांग्रेस प्रधान प्रताप सिंह बाजवा को घसीट लिया। बाजवा को बचाव करना ही मुश्किल हो गया। ऐसा ही मामला नशे के मुद्दे पर हुआ। शराब माफिया की जब उन्होंने बात उठाई तो उनकी अपनी पार्टी के विधायक राणा गुरजीत सिंह ने उनसे आंखें तरेर लीं थीं।
hin_Deva bho_Deva hin_Deva hin_Deva hin_Deva